ઈવાએ ઈચ્છાંકની મદદથી એમ.ડી.નો અભ્યાસ શરૂ કર્યો. ઈચ્છાંકના પપ્પાની એક જ ઈચ્છા હતી, ઈવા અને ઈચ્છાંકનાં વહેલી તકે લગ્ન પતાવી દેવાની. તેઓ માનતા હતા કે આ જમાનામાં જીવવા માટે ઈચ્છાંક તદ્દન ‘અનફિટ’ છે. ઈચ્છાંકને ઉગારી શકે એવું કોઈ આશાકિરણ હોય તો તે ઈવા જ છે. એટલે એમણે ઈવાના પપ્પા મિ. સોની પાસે ઈચ્છાંકના અને ઈવાના લગ્નની વાત છેડી. મિ. સોની તો ઈચ્છતા જ હતા કે પોતાની પુત્રી ઈવા એક અમીર પરિવારની પુત્રવધૂ બને. મિ. સોની આ આનંદના સમાચાર આપવા ઘરે દોડી ગયા, ત્યારે ઈવા એક સુંદર યુવકની સામે બેઠી હતી. ઈવાનાં મમ્મીએ ઉમળકાભેર મિ. સોનીને કહ્યું : ‘આવો ઈવાના પપ્પા, અમે તમારી જ રાહ જોતાં હતાં. આ છે ડૉ. સર્જિત, જેને મેં આપણી ઈવા માટે પસંદ કર્યો છે. ઈવાની સાથે એક જ મેડિકલ કૉલેજમાં અભ્યાસ કરતો હતો. બન્ને એકબીજાને ખૂબ જ પસંદ કરે છે એટલે કરો કંકુના.’ મિ. સોનીએ પોતાના મનોભાવ છુપાવીને ડૉ.સર્જિતને આવકાર્યો. એમના ગયા બાદ ઈવાએ હળવેથી કહ્યું : ‘પપ્પા, તમને આ સંબંધ ગમ્યો તો ખરો ને ? પહેલાં તો મેં વિચારેલું કે હું ઈચ્છાંક સાથે લગ્ન કરીશ, પણ પપ્પા, તમે જ કહો, હું ડૉક્ટર અને ઈચ્છાંક માત્ર કૉમર્સ ગ્રેજ્યુએટ ! હું એની સાથે સંબંધ જોડું તોય અમારી જોડી જામે નહીં. લગ્ન અને મૈત્રી તો સમાન મોભામાં જ છાજે ને !’